Universitatea Craiova a obținut biletul pentru preliminariile UEFA Conference League. Elevii lui Costel Gâlcă s-au impus în fața celor de la U Cluj la penalty-uri, după un meci echilibrat.
La finalul duelului din Bănie, Mihai Rotrau a făcut un anunț neașteptat pentru suporteri la FANATIK SUPERLIGA. Patronul oltenilor a anunțat că fundașul Raul Silva nu va mai continua la Universitatea Craiova, lăsând de înțeles că acest se va retrage din fotbal.
„E seara tuturor, dar Popescu are un merit special. Este și seara lui Raul Silva. Ne-am luat la revedere de la el. Și-a terminat contractul și acum câteva etape l-am întrebat ce va face în continuare. Ne-a răspuns ‘tataie nu mai poate’”, a declarat Mihai Rotaru, la FANATIK SUPERLIGA.
Un semn de întrebare pentru susținătorii echipei craiovene l-a reprezentat și gestul conducerii pentru Alexandru Mateiu și Nicușor Bancu de la finalul partidei cu U Cluj.
Cei doi au primit tricouri pentru cei zece ani petrecuți la formația din Bănie. Lui Alexandru Mateiu i-a expirat contractul în această vară și nu a primit încă o propunere de prelungire de la Mihai Rotaru.
„Nu am luat o decizie în privința lui Mateiu. Într-adevăr, și-a terminat contractul, dar și acum 2 ani de zile și l-a terminat. A venit în cantonament fără contract și după aia a avut.
Nu pot să spun ce se va întâmpla. Nu am avut senzația că Mateiu și-a luat la revedere. Mateiu și Bancu au primit tablouri pentru cei 10 ani petrecuți la Craiova. Noi l-am omagiat.
Mateiu e sigur că a fost ultimul lui meci, eu nu sunt sigur. Eu îl susțin și vreau să îi mulțumesc lui și lui Bancu. Vedem ce se va întâmpla”, a mai declarat Mihai Rotaru, la FANATIK SUPERLIGA.
Ajuns la 34 de ani, Alexandru Mateiu este la Universitatea Craiova din anul 2014, când a fost transferat de la FC Brașov, echipa din orașul său natal.